text: Ansatte i Løsning sikres arbejde 
  30 januar 2012 kl. 09.14
  DAKA i Løsning kan nu fastholde antallet af ansatte. Det sker efter firmaet må lukke afdelingen i Ortved.  
  Mængden af slagteriaffald er faldet voldsomt de seneste år. DAKA behandler 250.000 tons mindre nu end for 10 år siden og er nu nede på 630.000 tons. Lukningen af den lille Ortved-afdeling betyder, at affaldet herfra fremover bliver behandlet i Randers og i Løsning.
  
  Mere til Løsning 
  Adm. direktør i DAKA, Lars Krause-Kjær, vurdererer umiddelbart, at omkring 30.000 tons ekstra nu skal behandles i Løsning.
  Det er skidt nyt i Ortved. Men godt nyt for de 70-80 ansatte i Løsning, hvor firmaet sidste år oprettede en ny produktionslinie.   
  
  Griseører til Kina 
  Nedgangen i mængden af slagteriaffald skyldes kinesernes madvaner. De spiser nemlig gerne dele af grisen - f.eks. griseører - som danskerne opfatter som affald.
  - Men jeg tror, at slagterierne nu har udnyttet den mulighed fuldt ud, så nedgangen i mængden af slagteriaffald stort set er slut, siger adm. direktør Lars Krause-Kjær.
  